הוועדה לקידום מעמד האישה ולשוויון מגדרי, כנסת 19, פרוטוקול מספר 73>, 2014-03-18 10:30

עליזה לביא: אני שמחה לפתוח את ישיבת הוועדה לקידום מעמד האישה ולשוויון מגדרי.

עליזה לביא: היום יום שלישי, ה-18 במרץ 2014, ט"ז באדר ב התשע"ד.

עליזה לביא: על סדר היום הצעת חוק הרשויות המקומיות (מימון בחירות) (תיקון מס' 12) (עידוד ייצוג הולם לנשים), התשע"ד-2014 של חברי הכנסת חנין זועבי, ג'מאל זחאלקה, באסל גטאס, יפעת קריב, עליזה לביא, דב חנין, פנינה תמנו-שטה, קארין אלהרר, זהבה גלאון, גילה גמליאל, תמר זנדברג, ניצן הורוביץ, נחמן שי, שולי מועלם-רפאלי, מיכל רוזין, עיסאווי פריג', משה מזרחי, מיכל בירן, מאיר שטרית, דוד צור, רות קלדרון, רינה פרנקל.

עליזה לביא: המשך דיון, הכנה לקריאה שנייה ושלישית.

עליזה לביא: אני מזכירה לכולנו שהצעת החוק הזאת נדונה באריכות רבה בוועדה כהכנה לקריאה ראשונה וכך עשינו גם בהכנה לקריאה שנייה ושלישית.

עליזה לביא: במסגרת הדיונים הועלו סוגיות שונות והסתייגויות.

אורי מקלב: זה הדיון השני.

אורי מקלב: את אומרת באריכות לקראת הקריאות.

עליזה לביא: הועלו הסתייגויות בנוגע להצעה ולהזכיר לך חבר הכנסת מקלב הן נדונו בוועדה.

עליזה לביא: למעשה אדוני הוועדה סיימה את דיוניה בהצעת החוק בשבוע שעבר, למי שלא זוכר, ורק בשל אילוץ של הקדמת דיוני המליאה לא התקיימה הצבעה על ההצעה.

עליזה לביא: במהלך הדיון נקבע מועד אחרון להגשת ההסתייגויות.

עליזה לביא: המועד נקבע בסמכות לפי סעיף 86(א) לתקנון הכנסת.

עליזה לביא: בימים האחרונים פנו מספר חברי כנסת באופן אינטנסיבי, וחג הפורים לא זה שמנע בעדם, וטענו כי יש להם הסתייגויות מהותיות נוספות להצעת החוק.

עליזה לביא: אני מבינה שסיפור המגילה הזכיר להם כנראה הסתייגויות נוספות שיש להם בחוק הזה וזה תרם רבות למרוץ שהיה בעניין הזה.

עליזה לביא: בהתאם להבנות שאני דוגלת שצריך לנקוט בהן, להתייחס לרגישות של קבוצות כאלה ואחרות – ואני מבינה שהנושא מעיק כי אחרת אין לי יכולת לפרש את הבקשות החוזרות ונשנות – אני מוכנה לפנים משורת הדין – ואני מבקשת שזה יירשם בפרוטוקול – לאפשר להגיש הסתייגויות נוספות אבל ככל שאכן מדובר בהסתייגויות מהותיות הנוגעות להצעת החוק.

עליזה לביא: בנוסף אני מאפשרת לנמק את ההסתייגויות החדשות בתוך מסגרת זמן של שעה אחת בדיוק.

עליזה לביא: אני חוזרת על זה, שעה אחת בדיוק, עד לשעה 11:30.

עליזה לביא: ככל שאראה שמטרת הגשת ההסתייגויות היא עיכוב הדיון וההצבעות בוועדה, אני לא אאפשר את זה.

עליזה לביא: בשעה 11:30 אנחנו נתחיל את ההצבעות על הצעת החוק.

עליזה לביא: חברת הכנסת יפעת קריב, תרצי להוסיף משהו?

יפעת קריב: אני חושבת שהכול נאמר.

יפעת קריב: ככל שחורשים יותר ויותר בהצעת החוק הזאת, יש בעצם גם קולות מתוך הממשלה לחזור לנוסח המקורי שגם עליו דיברנו הרבה מאחורי הקלעים ובמהלך פורים וראינו שאנחנו נכנסים לקו חדש אל מול משרדי הממשלה כאשר משרד הפנים מסרב לחזור לנוסח המקורי ומשרד האוצר רוצה לחזור אליו.

יפעת קריב: אדוני חבר הכנסת מקלב, אני משערת שאת הנוסח המקורי של הצעת החוק אתה מכיר.

יפעת קריב: זה לוקח אותנו למקום אחר לגמרי.

יפעת קריב: בהצעת החוק הנוכחית יש לנו בעצם אמירה מאוד משמעותית ומאוד פשוטה שמתגמלת רק את הרשימות שמכניסות נשים.

יפעת קריב: זאת הצעת חוק שלא יכולה לעשות שינוי דרמטי אם היא תקרה באופן טבעי.

יפעת קריב: זאת הצעת חוק שאני מקווה שגם בעתיד נבטל אותה, שנגיע לשוויון מגדרי בין נשים לגברים בשלטון המקומי ואז לא יהיה לנו שום צורך לעשות העדפה מתקנת ולחזק את הזירה הזאת.

אורי מקלב: סחיטה באיומים?

יפעת קריב: אין כאן שום דבר.

יפעת קריב: אתה ממשיך לקבל את מה שקיבלת ותמשיך לקבל בעתיד את מה שקיבלת.

אורי מקלב: זאת סחיטה באיומים.

יפעת קריב: אני חושבת שיותר מתמיד המטרה שלנו היא לחזק את תחום הנשים ואת תחום מעמד האישה ולהגיע לשוויון מגדרי של חמישים אחוזי נשים בכל דרך שהיא.

יפעת קריב: חד משמעית, זאת המטרה.

עליזה לביא: תודה.

עליזה לביא: אני רוצה לברך את תלמידי בית הספר נתיב מאיר שנמצאים כאן.

עליזה לביא: חברת הכנסת קריב, תסבירי בשתי דקות את הצעת החוק לטובת התלמידים שהצטרפו אלינו.

יפעת קריב: שלום לכם תלמידי בית ספר נתיב.

אורי מקלב: נתיב מאיר.

אורי מקלב: יש בית ספר לצילום שנקרא נתיב והם באים ישיבת נתיב מאיר שיש לזה משמעות.

יפעת קריב: תלמידי ישיבת נתיב מאיר.

יפעת קריב: שלום לכם.

יפעת קריב: אנחנו מדברים כאן על הצעת חוק שהיום נדונה לקריאה שנייה ושלישית.

יפעת קריב: בתהליך קודם כל ההצעה מגיעה לוועדת שרים, יש הליך מאוד ארוך לקריאה ראשונה ואחר כך לקריאה השנייה והשלישית.

יפעת קריב: זאת הצעת חוק שמדברת על השלטון המקומי, על הזירה של הרשות המקומית שיש בה חברי מועצת עיר שאתם בטח מכירים.

יפעת קריב: אנחנו אומרים שבכל רשימה שרצה לרשות ונבחרת, שליש מהייצוג שלה צריך להיות ייצוג נשים.

יפעת קריב: היום למרבה הצער בהרבה מקומות במדינת ישראל כלל אין ייצוג נשי, לא ברשימות ולא במועצת העיר.

יפעת קריב: זאת זירה קהילתית, משפחתית, הזירה המוניציפאלית ובעצם הצעת החוק דנה אם צריך לתגמל רשימות שמכניסות נשים או לקנוס רשימות שלא מכניסות נשים.

יפעת קריב: היה על זה דיון מאוד מאוד ארוך שלמעשה לא הסתיים עד לרגע זה.

יפעת קריב: כרגע ההצעה האחרונה מדברת על כך שנתגמל רשימה בה יהיה שליש נשים.

יפעת קריב: זה דבר שיתבטל בעתיד כאשר יהיה שוויון מגדרי בין נשים לבין גברים.

יפעת קריב: על רקע המגילה ראינו כמה משמעותית אישה שמובילה הליך ויכולה לשנות עתיד של עם שלם.

יפעת קריב: כך אנחנו מאמינות.

עליזה לביא: תודה.

עליזה לביא: למעשה אתם עדים עכשיו לכלי פרלמנטרי שחבר הכנסת מקלב משתמש בו ומבקש להגיש הסתייגויות.

עליזה לביא: אנחנו מאפשרים לו עכשיו להגיש את ההסתייגויות שלו על הצעת החוק שהיום אנחנו אמורים להצביע ולהעביר אותה למליאה לאישורה.

עליזה לביא: חבר הכנסת מקלב, בבקשה, תציג את ההסתייגויות שלך.

עליזה לביא: תתחיל בראשונה.

אורי מקלב: תודה רבה.

אורי מקלב: אני קודם כל מודה על עצם קיום הדיונים.

אורי מקלב: יש שיח ויש הידברות ואני מודה בכך אבל אני לא יכול להסכים שזה לפנים משורת הדין.

אורי מקלב: אני חושב שעל פי דין מגיע לי להגיש את ההסתייגויות.

אורי מקלב: מכיוון שאת כיושבת ראש לא היית בדיון הקודם, אני מניח שחלק מהדברים שאת אמרת הם בגל הטעיה.

אורי מקלב: אני לא רוצה להרחיב כי אני מבין שזמני מוגבל ולכן אני לא יכול להגיב על מגילת אסתר .

אורי מקלב: יש עוד הרבה דברים שנאמרו על ידיכם עליהם רציתי להגיב עליהם, אבל אני מצמצם את זמני כדי להתמקד בנושא ההסתייגות.

אורי מקלב: הדיון שהיה כאן בפעם הקודמת לא מוצה.

אורי מקלב: הוא הופסק עם תחילת ההסתייגויות שלי אותן ביקשתי להגיש.

אורי מקלב: היה כאן דיון מקצועי בנושא המימון כפי שהוא התבטא.

אורי מקלב: יכול להיות שאני גם התבטאתי בעניין הזה אבל זה היה בעקבות התפתחויות בנושאים כגון האם חוק מימון המפלגות חל גם על ה-15 אחוזים, התוספת, או לא חל עליהם.

אורי מקלב: זה היה דיון שהתקיים בעקבות התפתחות שחלה כאן.

אורי מקלב: האם קנס או האפשרות של מבקר המדינה להגדיל או להפחית 15 אחוזים ממימון המפלגות, האם זה גם יחול על ה-15 אחוזים אלה.

אורי מקלב: אלה דברים שנדונו כאן.

אורי מקלב: זאת גם הסתייגות אבל זה עוד לא קשור להסתייגות אותה ביקשתי.

אורי מקלב: אני דרשתי והייתי צריך להפעיל את הייעוץ המשפטי בעניין הזה.

אורי מקלב: אני חושב שזה היה צריך להינתן ממילא אבל מכיוון שהדברים הרי ברורים לכולנו, היינו בדיונים, אני אתמקד.

אורי מקלב: ברשותכם, אני מבקש לומר כמה מילות הקדמה לגבי ההסתייגויות.

אורי מקלב: מכיוון שמטבע הדברים ההסתייגויות לא מנוסחות משפטית, חשוב לתת רקע קצר להסתייגויות אותן אני מבקש להציג כדי לדעת מה אופן החשיבה שלי בכל נושא החוק וממילא ממה אני מסתייג.

אורי מקלב: אני מודע לכך שמסתכלים עלי כמי שמייצג מפלגות בהן לא משולבות נשים.

אורי מקלב: אני יודע שגם לכם ידוע שרוב המצביעים למפלגת יהדות התורה גם לרשויות המקומיות הן נשים.

אורי מקלב: נשים מצביעות למפלגה יותר מגברים.

אורי מקלב: הכול נעשה מרצון, כמו שקורה בבחירות להקמת רשימה.

משה גפני: עד מתי הישיבה?

עליזה לביא: הסתייגויות עד 11:30 והצבעה ב-11:30.

משה גפני: אני הולך לישיבת ועדת החוקה וחוזר כי יש לי כמה הסתייגויות מאוד מהותיות.

עליזה לביא: עד 11:30.

משה גפני: אני מודה לך על הליברליות.

עליזה לביא: אתה יודע שהכול אני עושה בשבילך.

משה גפני: אני מודה לך על זה.

עליזה לביא: אתה יודע שתמיד יש שיתופי פעולה ודיאלוג.

יפעת קריב: אתה יודע שהדיון על ועידת הנגב זז ל-10:30.

משה גפני: זה לא בסדר.

משה גפני: אני אומר שהכנסת לא בסדר.

משה גפני: אני צריך להיות בוועידת הנגב ולא כאן.

משה גפני: כל הדיונים כאן מיותרים.

יפעת קריב: אתה אמרת שאתה רוצה להתפלל ואפשרנו לך להתפלל ולהגיע.

אורי מקלב: ב-11:30 יש רביזיה בחוקה גם על הנושא של המרת מטבע.

עליזה לביא: אנחנו עכשיו לא ביומן.

עליזה לביא: כל הדיבורים האלה הם על זמן ההסתייגויות שלך.

משה גפני: אנחנו לא ביומן.

משה גפני: אנחנו במבול שהפלתם עלינו.

אורי מקלב: אני מבקש להוריד זמן פציעות.

עליזה לביא: אין זמן פציעות.

עליזה לביא: יש לי ב-12:00 דיון נוסף.

אורי מקלב: קידום נשים.

אורי מקלב: גם אם יש נושא בו מתקיים עוול ואין מספיק נשים שמשולבות ברשימות לרשויות המקומיות, הדרך לתקן את העולם צריכה להיעשות בצורה של שוויוניות, מניעת הפליה וקדימות של מישהו אחת, של מפלגה אחת על פני השנייה.

אורי מקלב: החוק הזה בעצם מביא לידי כך שמפלגה שתשלב נשים, תקבל יותר כסף כמימון מפלגות.

אורי מקלב: זה דבר שבמהות שלו אסור שיהיה בכלל ובוודאי שלא בנושא בחירות בהן צריכה להיות שוויוניות בגישה.

אורי מקלב: עיר שיש בה למשל ארבע מפלגות שרצות, שתיים שילבו נשים ושתיים לא שילבו נשים מכל סיבה שלא תהיה – הן לא רצו או שלא היו נשים שהסכימו להשתלב ברשימה – יש כאלה שרצות לבחירות האלה עם יותר מימון ויש כאלה שרצות לבחירות האלה עם פחות מימון.

אורי מקלב: זה דבר שבמהותו מהווה חוסר שוויון.

עליזה לביא: התמרוץ מהווה חוסר שוויון?

אורי מקלב: כן.

אורי מקלב: יש כאן העדפה ממשית של מפלגה אחת על פני השנייה.

אורי מקלב: אם למשל ייתנו כסף לדרבון כדי שנשים תשתלבנה בתוך הרשימות, לכך משרד הפנים יקציב תקציב – ואני אגיש על כך הסתייגות – זה לגיטימי.

אורי מקלב: זה לגיטימי כשיש מגזר אחד שבאיזשהו מקום יש חוסר שוויון או חוסר יכולת.

עליזה לביא: אני חייבת לשאול אותך שאלה.

עליזה לביא: אני מוקירה אותך ואני באמת רוצה לשאול אותך בכנות אמיתית.

עליזה לביא: אתה הרי מייצג ציבור, אתה עכשיו אמרת שציבור המצביעות בקרב המפלגות החרדיות הוא גדול יותר מציבור המצביעים ואני רוצה לדעת עד כמה הדברים שאתה עכשיו אומר משקפים באמת את התפיסה של המצביעות שלך.

עליזה לביא: הרי הן מנועות מלהיות בכנסת.

עליזה לביא: אתם לא מאפשרים להן.

עליזה לביא: עד כמה כנים דבריך באשר לציבור המצביעות שלך?

עליזה לביא: כאן בוועדה אנחנו יושבים לא מעט עם נשים חרדיות שכן רוצות לפרוץ לפוליטיקה, כן רוצות לבוא ולהשפיע, וכן סובלות ממצוקה של חוסר עניין שלכם, חברי הכנסת הגברים החרדיים, במצוקה הזאת.

עליזה לביא: אני מזכירה לך את הגננות החרדיות, אני מזכירה לך את המורות החרדיות, אני מזכירה לך עוד סוגיות בעניינן של נשים חרדיות שאלה הבנות שלכם, שאלה הנשים שלכם, שכמה שטוב יהיה להן – יהיה גם טוב לכם.

עליזה לביא: למה אתה יוצא כל כך חוצץ?

עליזה לביא: למה רק אתה?

עליזה לביא: איפה כל חבריך החרדים?

עליזה לביא: דווקא בגלל שאני מכירה אותך ואת הלהט שבדברים שלך, אני רוצה לנסות להבין את שורש ההתנגדות שלך.

אורי מקלב: אני אענה על אחרון אחרון ועל ראשון ראשון.

אורי מקלב: אני אשתדל לענות אבל יש לי את מסגרת הזמן המוגבל.

אורי מקלב: אם את מורידה אותי מהזמן, אין לי שום בעיה להאריך ולקיים כאן דיון פילוסופי בנושא.

אורי מקלב: קודם כל, אני לא מייצג את עצמי.

אורי מקלב: את גם רואה שעל ההסתייגויות חתמו 12 חברי כנסת נוספים.

עליזה לביא: כן, אבל לך יש את רשות הדיבור.

עליזה לביא: אתה עקבי בעניין.

אורי מקלב: לצערי יש כאן הפליה של יהדות התורה.

יפעת קריב: אני מסכימה עם הדברים שאמרה יושבת הראש, גם לגבי ההערכה והרצינות.

יפעת קריב: היה לנו ניסיון משותף בעבודה בוועדת הפנים בצורה מאוד עמוקה ורצינית שלא חתכה מגזרים.

אורי מקלב: אני מנסה לענות ולומר למה אני נמצא כאן.

אורי מקלב: אני שליח של כולם.

אורי מקלב: אין בי יותר מאחרים.

אורי מקלב: על ההסתייגויות חתמו כולם ואני שליח של חבריי לסיעה.

אורי מקלב: מכוח כך שאת ישיבת הוועדה ביום שני שעבר את קבעת לשעה 8:30 בבוקר ובנסיבות האלה ראו אותי כאחד שנמצא כאן ב-8:30 בבוקר כאשר לאחרים זה יותר קשה.

אורי מקלב: זאת הסיבה היחידה שאני נשלחתי לכאן.

אורי מקלב: למשל חבר הכנסת גפני גר מחוץ לעיר והוא גם צריך להתפלל לפני הגעתו, גם אני צריך להתפלל ובימי שני התפילה היא עוד יותר ארוכה כפי שבוודאי תלמידי נתיב מאיר יודעים.

אורי מקלב: אני נשלחתי לכאן.

אורי מקלב: לא התנדבתי אלא נשלחתי.

אורי מקלב: לא זו אף זו, בנושא הזה אנחנו מופלים כאן כי אנחנו סיעה לה אין ייצוג בוועדה לקידום מעמד האישה ולשוויון מגדרי.

אורי מקלב: לאט לאט אני אטמיע את שמה החדש של הוועדה.

אורי מקלב: בגיל שלי זה לוקח לי זמן.

עליזה לביא: אנחנו כאן כדי לעזור לך.

אורי מקלב: אני מודה.

אורי מקלב: אנחנו מעריכים שלנשים יש יכולות יותר גבוהות מאשר לגברים, ודאי גם בנושא הזה וזה מתוך הערכה שיש לנשים.

אורי מקלב: אני רוצה לומר לכם במילה אחת שכיהנתי כ-15 שנים כחבר מועצת העיר וכסגן ראש עיריית ירושלים.

אורי מקלב: אני, לא מישהו אחר, שילבתי נשים רבות בוועדות אותן הקמתי, ועדות שכונתיות.

אורי מקלב: צריך להבין שבירושלים שכונה היא יותר מעיר ושכונה מונה חמישים אלף תושבים, ארבעים אלף תושבים.

עליזה לביא: אנחנו קוראים לזה מינהל קהילתי.

אורי מקלב: דרך המינהלים הקהילתיים, דרך ועדות שונות, נשים השתלבו.

אורי מקלב: הייתה להן מובהקות קהילתית מאוד מאוד גבוהה.

אורי מקלב: אנחנו מעריכים את זה ומדרבנים את זה ואכן עשיתי הרבה למען זה.

אורי מקלב: השנים הביאו תועלת מאוד מאוד גדולה בעניין הזה.

אורי מקלב: אי אפשר להסתכל כל הזמן דרך המשקפיים של מנסים להפריע.

אורי מקלב: לא.

אורי מקלב: מי שמכיר את העבודה שלנו יודע שזאת דרך הפעולה שלנו, דרך העבודה שלנו ואני חושב שגם מציינים אותנו בעניין הזה.

אורי מקלב: היועצת המשפטית, ענת מימון, הייתה בוועדת הכספים ואני חושב שהמעורבות של חברי הכנסת מיהדות התורה הייתה יותר גבוהה משל חברי כנסת אחרים ולכן זה דווקא לא חידוש.

אורי מקלב: אל תיקחי את זה אישי ואל תיקחי את זה יותר בנושא הזה.

אורי מקלב: עכשיו נגיע לגופם של דברים.

אורי מקלב: עוול אי אפשר לתקן בעוול.

אורי מקלב: אי אפשר לתקן הפליה בהפליה.

אורי מקלב: עצם נתינה של מימון מפלגות עודף למישהו אחד, זה תמיד לא נכון ובבחירות זה עוד יותר לא נכון.

אורי מקלב: בבחירות צריך לשמור על טוהר הבחירות.

אורי מקלב: כל הזמן מדברים במושגים בהם לא מדברים בדברים אחרים.

אורי מקלב: אם רוצים לפתור בעיה, צריך לטפל בה באופן ישיר ולדעת מה באמת מפריע ומה הדבר שגורם לכך שנשים לא משתלבות ולאחר מכן למצוא את הפתרונות לכך.

אורי מקלב: לקחתם את הדבר שהוא הכי מאוס, שהוא הכי לא רלוונטי בנושא הזה, שזה כסף ואתם רוצים לתת יותר כסף.

אורי מקלב: למי נותנים יותר כסף?

אורי מקלב: אם הייתי נותן איזה תגמול לאותה אחת שנבחרה, זאת שרוצה להיבחר, והייתי נותן לה אפשרות להשתלב – זה חלק מההסתייגות – הייתי תומך בזה.

אורי מקלב: אני ליוויתי – ומלווה גם היום – ואני יודע מה הקשיים שעומדים בפניך בוועדת הכנסת.

אורי מקלב: כולנו יודעים שאין שום תגמול למי שנבחר למועצת העיר.

אורי מקלב: זה שונה מגברים שלפעמים הם עצמאיים, לפעמים יש להם נושאים פוליטיים והם פעילים פוליטיים.

עליזה לביא: זאת הצעת החוק הבאה שלי, התגמול.

עליזה לביא: אתה מוזמן לתמוך בה.

אורי מקלב: אני תומך בה.

אורי מקלב: למה אני צריך לתמוך בה?

אורי מקלב: אני מגיש את זה כהסתייגות כאן.

אורי מקלב: למה את צריכה לחכות להצעת החוק הבאה שלך?

אורי מקלב: אני רוצה לעשות מגדרי.

אורי מקלב: גם אם זה לא תגמול, אני מבקש לקחת את ה-15 אחוזים האלה ולהחזיר הוצאות למתמודדת או לאחת שמכהנת שיש לה הוצאות על סידור הילדים וכולי.

אורי מקלב: אני לא ארחיב בדבר הזה.

עליזה לביא: אם חס וחלילה אין לה ילדים, על מה נחזיר לה?

אורי מקלב: תמורת דברים כאלה שמהווים הוצאות.

אורי מקלב: מי שאין לה ילדים, בסדר, ימצאו דרכים אחרות.

אורי מקלב: אם היינו לוקחים כספים ובמקום הכספים האלה, או תוספת לכספים האלה, לוקחים תקציב כדי לעודד את השתלבות הנשים בתוך הרשויות המקומיות, הייתי אומר שזה דבר שנכון לעשות אותו.

אורי מקלב: מי שמכיר את הפוליטיקה, הפוליטיקה המקומית היא הרבה יותר חזקה.

אורי מקלב: היא קיימת גם במפלגות אחרות, וגם אתן חברות במפלגה פוליטית, אמנם חדשה, ובוודאי זה קיים במפלגות הישנות.

אורי מקלב: מי שמבקש להקים רשימה, לא תעמוד לנגד עיניו התוספת התקציבית.

אורי מקלב: לא זה מה שידרבן להכניס נשים לרשימה אלא האינטריגות הקיימות ובגלל שהוא רוצה לקחת כאלה שהוא חייב לתת ייצוג כזה ואחר לנשים שמביאות יותר ציבור.

אורי מקלב: בסופו של דבר מה שעומד לנגד עיניו של מי שמקים רשימה, אם זאת לא רשימה מפלגתית אלא רשימה חדשה, רשימה מקומית, זה מי שיביא לו יותר קולות.

אורי מקלב: יכול להיות שהוא ירצה לשלב נשים שמביאות יותר קולות, וזה מה שקורה ברשויות המקומיות וגם קורה גם בכנסת.

אורי מקלב: אני מניח שהוא פנה ויש כאלה שלא הסכימו.

אורי מקלב: אחת ההסתייגויות שלי כאן היא איסור פיטורים בעקבות פעילות עירונית.

אורי מקלב: מישהו מעסיק מישהי שאין לה עבודה אחרת ועכשיו אנחנו יודעים שלא נותנים לפטר עובדת עקב מחלת ילד.

אורי מקלב: איסור פיטורים של מעביד עקב הכרח שלה כי היא צריכה להשתתף בהצבעות בוועדות עירוניות או במועצת עיר.

אורי מקלב: זאת הסתייגות של מה בכך?

אורי מקלב: אני חושב שזאת הסתייגות מאוד גדולה שהיא תוכל להביא נשים להשתלב ברשויות המקומיות ולא דברים אחרים.

<ענת מימון: אני רוצה להבין.

<ענת מימון: איסור פיטורים, שהיא לא תצטרך לעזוב את מקום העבודה?

אורי מקלב: החיסורים שלה, אי ההשתתפות שלה בעבודה בעקבות ההכרח והצורך שלה להיות נציגה במועצת העיר, שלא יוכלו לגרום לפיטוריה.

אורי מקלב: יש כאן כמה סוגים וכמובן צריך לסווג את זה ולראות מתי זה קורה ובמה מדובר.

עליזה לביא: אני רוצה להזכיר לך שחברך שהיה כאן לפני רבע שעה מספק לי עבודה.

עליזה לביא: כשהעברתי את חוק הדיינים, הוא שאל אותי למה אני לא עושה את זה לשופטים ומיד העברתי זאת.

עליזה לביא: אני מזכירה לך שזה היה החוק השני שלי.

עליזה לביא: אין בעיה.

עליזה לביא: אני מאוד שמחה על שיתוף הפעולה, על היוזמות ועל הזוויות הנוספות שאתה מגלה.

עליזה לביא: אנחנו נשנה את הכול בחקיקה וגם בתקנות.

עליזה לביא: למשל מחר אתה מוזמן לוועדה, אז נציג כאן קוד אתי שפיתחנו יחד עם ארגוני הנשים, יחד עם מרכזי הסיוע ויחד עם המכון הישראלי לדמוקרטיה ועוד כלים פרלמנטריים שעומדים לרשותנו גם על אכיפה וגם על רגולציה.

עליזה לביא: אני אומרת שבאמת אנחנו עכשיו נמצאים בשיעור של עוד משימות שיעמדו כאן ואנחנו נביא את הכול בחקיקה.

עליזה לביא: אני מאוד שמחה על שיתוף הפעולה עם המפלגות החרדיות.

עליזה לביא: זה ממש פורץ דרך.

עליזה לביא: יושבת כאן גם היועצת המשפטית של הוועדה, גם יועצת החקיקה שלי עמליה, גם חברת הכנסת קריב, גם חברת הכנסת חנין זועבי ואנחנו נבוא ונשנה ונחוקק ונשמח שתתמכו בנו.

אורי מקלב: דרך אגב, זה עדיין לא מכפר על כך שזה היה צריך להגיע.

אורי מקלב: הדברים של גפני, הם הסיפא של דבריו אבל הוא שאל איפה הייתם כאשר היה מדובר על שילוב נשים.

עליזה לביא: אני מזכירה לך שאני בכנסת שנה וזה למעשה החוק החמישי שלי שייכנס לספר החוקים.

עליזה לביא: ארבעה חוקים שכבר נמצאים.

אורי מקלב: זה הישג מאוד יפה.

עליזה לביא: מי כמוך יודע שאנחנו עובדים בוועדה הזאת, ובכלל חברי הכנסת עובדים מאוד מאוד קשה.

עליזה לביא: אתה יודע על הרבה מאוד עיכובים שיש בתוך הבית הזה, גם מתוקף העבודה הפרלמנטרית עצמה אבל גם מהתוקף הפוליטי.

עליזה לביא: מי כמוך מכיר את סמטאות הכנסת הזאת ואת החסימות שקיימות, גם אנושיות.

עליזה לביא: אנחנו עובדים קשה מאוד בכלל ובוועדה הזאת בפרט.

עליזה לביא: השם שעוד לא הצלחת להפנים, שוויון מגדרי, שהוסף לשם הוועדה, דווקא בא כדי לדייק את עבודת הוועדה ואת המשימות הרבות שמוצבות בפניה נוכח השינויים החברתיים שמתקדמים אבל גם אלה שנעצרו ואנחנו כאן כדי לתקן.

עליזה לביא: אני מסכימה אתך אדוני שגם עכשיו ששנינו באנו מחוק הגיור, ברגע שמעבירים חוק מסוים ומגלים זוויות נוספות שלא מכוסות או שהן תתוקנה בחקיקה או שהן תתוקנה בתקנות, מה גם שלצורך העניין יש את השרים.

עליזה לביא: אנחנו כמובן רושמים את הכול.

עליזה לביא: ההסתייגויות שלך ברוכות אבל אין בהן כדי לחסום חוק שרוצה להוביל מהפכה.

עליזה לביא: הלוואי שלא היינו צריכים את החוק הזה, הלוואי, אבל מה לעשות שזאת המציאות במדינת ישראל 2014 ונדרשת חקיקה.

אורי מקלב: עדיין לא קיבלתי תשובה מדוע אנחנו מקופחים כאן.

עליזה לביא: זה לא מקופחים.

עליזה לביא: אני חושבת שבשלו התנאים.

אורי מקלב: כמה זמן עבר מאז התקבלה התוספת בשם הוועדה?

עליזה לביא: אני מזכירה לך את מופע האימים שהיה לחבר הכנסת גפני על שם הוועדה.

עליזה לביא: הוא היה במליאה.

עליזה לביא: הוא משודר ב-יו טיוב וזוכה להרבה מאוד צפיות.

עליזה לביא: אתה יכול להתבונן בו.

אורי מקלב: אני מבקש שאת כל הדברים האלה תוסיפי לזמן מכיוון שאת רוצה גם מופע כאן.

עליזה לביא: יש לך שעה.

עליזה לביא: אתה רוצה שאנחנו נשתוק?

אורי מקלב: אולי הרב גפני ירצה לבוא לכאן.

עליזה לביא: אין בעיה.

עליזה לביא: אם אתה רוצה, דבר עכשיו ואף אחד לא ידבר.

יפעת קריב: אנחנו נכנסים להליך מאוד גדול של הסדרת מעמדם של מועצת העיר.

יפעת קריב: הצעת החוק הזאת לא מסדירה את מעמדם של חברי מועצת העיר.

יפעת קריב: זה לא נמצא שם.

יפעת קריב: זאת הצעת חוק שמדברת על שוויון מגדרי.

אורי מקלב: יש תכלית והתכלית עושה עוול ואם היא לא מגיעה למטרה, העוול הוא כפול.

אורי מקלב: במהותו הוא דבר שאסור לעשות אותו.

אורי מקלב: לתת תוספת למפלגה מסוימת, ולא משנה מה היא תעשה, אנחנו חושבים שזה דבר לא נכון.

יפעת קריב: לא גורעים אלא מוסיפים.

אורי מקלב: כפי שתראו בהמשך ההסתייגויות שלי, זה דבר לא נכון.

אורי מקלב: יש עוד קבוצות שנכנסות להגדרה של ייצוג הולם, הן לא שולבו כאן ואני חושב שצריך לשלב אותן, כל אחד בהגדרה שלו ואנחנו גם נגיע לזה.

אורי מקלב: אני אומר בכותרת שיש עוד מגדרים שצריך לקחת, ודאי מתוך קבוצות מיעוט אלה שהחוק מגדיר אותן, קבוצות מיעוט שצריך לתת להן העדפות וגם הן שצריכות להיות משולבות בחוק הזה.

אורי מקלב: אנחנו חושבים שהדרך בנושא הכסף גם עושה דבר ולא מגיעה לתכלית.

אורי מקלב: מי יכול להגיד לי שיש אחת שמתמודדת ברשויות המקומיות שיודעת מה היקף מימון המפלגות, מה החלק של התוספת?

אורי מקלב: זה בכלל לא בשיח.

אורי מקלב: כל הנושא של מימון בחירות בכלל לא בשיח של מועמדים.

אורי מקלב: ברוב המקרים זה אפילו לא קשור לכל המועמדים ואפילו לא לראש הרשימה אלא זה קשור לפעמים למנכ"ל המפלגה, למזכ"ל המפלגה, או לפעמים אם מדובר במתמודדים לראשות העיר, אם אלה מפלגות בהן יש מתמודד לראשות העיר, התהליך הוא קצת אחר ויש מימון כזה ומימון אחר.

אורי מקלב: לכן לומר שזה התהליך, זה חוטא למטרה.

אורי מקלב: דרבון להבאת נשים, בעל עסק שלא מעסיק נשים בגלל שיש להן אולי חופשת לידה, חופשת מחלה של הילדים ועוד דברים כאלה שגורמים לו לא לרצות להעסיק שנים ומעדיף להעסיק גברים, אנחנו רוצים לדרבן אותו כן להעסיק נשים שבא לידי ביטוי בהקלות מס ודברים כאלה כך שיהיה כדאי לו להעסיק נשים, אבל כאן אנחנו לא מגיעים בכלל למטרה הזאת.

אורי מקלב: אני מקווה שהסברתי את עצמי כראוי.

אורי מקלב: כיוון שנכנסה חברת הכנסת חנין זועבי, אני גם אביא כמשל דבר שלא הסכמתם אתי עליו אבל אני לא בטוח שהובנתי נכון.

אורי מקלב: הייתה הצעת חוק שדיברה על תוספת זכאות או קידום בזכאות לקבלת דירה או כניסה למכרזים או קבלת מימון במכרזים של משרד השיכון בקבלת דיור לזוגות צעירים או לחסרי דיור או למרחיבי דיור.

אורי מקלב: הכנסת ביקשה בהצעת חוק ממשלתית או בהצעות חוק פרטיות לתת העדפה ליוצאי צבא.

אורי מקלב: יוצאי שירות אזרחי שבאים עכשיו להתמודד במכרזים שהממשלה מוציאה.

<ורד פאר סוויד: זה לא הדיון היום.

אורי מקלב: רק רגע.

אורי מקלב: אני מתייחס לדבריה של חברת הכנסת זועבי.

אורי מקלב: שם ביקשו לתת העדפה ואת באת וצעקת, ושמעתי אותך והקשבתי, ואמרת מה הקשר בין חסרי דיור למי ששירת בצבא.

אורי מקלב: מי ששירת בצבא, צריך לתת לו העדפות, לתת לו מענקים, מענק שחרור, לתת לו משכורת יותר גדולה – אני לא יודע אם את מסכימה, כן או לא – אבל זה לא קשור כאשר באים לנושא מחוסרי הדיור ואין שום קשר בעניין הזה.

אורי מקלב: אף אחד לא בדק ומצא שהנושא של מימון הבחירות יפתור את הבעיה של שילוב נשים.

אורי מקלב: הדברים שהזכרתי קודם הם הדברים שיכולים לגרום לשילובן.

אורי מקלב: ברשותכם, אני אעבור להסתייגויות עצמן.

אורי מקלב: בהסתייגות הראשונה – היא לא כתוב כאן אלא היא הסתייגות נוספת - אני מבקש שקבלת התשלום יהיה רק לאחר שנה.

אורי מקלב: שנה זה מינימום הזמן שאפשר לראות ששילוב הנשים לא היה רק מהשפה אל החוץ ורק כדי לקבל את המימון.

אורי מקלב: במידה שאחרי פחות משנה הבאה בתור תהיה אישה, יש אפשרות שזה לא ייחשב פחות זמן.

אורי מקלב: אני אומר ששנה היא התקופה המינימלית.

אורי מקלב: מה קורה אחרי תשעה חודשים כאשר מתפטרת חברת מועצה?

אורי מקלב: אם הבאה אחריה היא אישה, הרצף ימשיך.

<ענת מימון: כלומר, במועד של שנה בודקים וככל שיש שליש נשים, הרשימה תהיה זכאית לאחר שנה.

אורי מקלב: נכון.

אורי מקלב: אם לאחר פחות משנה מתפטרת חברת מועצה, יש להחזיר את התוספת.

אורי מקלב: זאת הסתייגות אחרת, חדשה.

<ענת מימון: לאחר יותר משנה.

אורי מקלב: לא.

אורי מקלב: פחות משנה.

<ענת מימון: התוספת ניתנת אחרי שנה.

אורי מקלב: נכון.

אורי מקלב: אחרי שנה.

אורי מקלב: בין שנה לחצי קדנציה, במידה שמתפטרת האישה, לא רק שלא יינתן הכסף אלא צריך להחזיר את המימון שניתן.

<ענת מימון: אני רוצה להבין.

<ענת מימון: אם בכל מקרה לאחר ההתפטרות עדיין יש עמידה בכלל של השליש, אתה עדיין רוצה שיחזירו?

אורי מקלב: לא.

<ענת מימון: או אם בשל ההתפטרות?

אורי מקלב: אם בשל התפטרות לא עומדים ביעד של השליש.

אורי מקלב: אם יש את השליש, אנחנו ממשיכים אותו.

אורי מקלב: אני לא חושב שבגלל שהתפטרה אישה ונכנסה במקומה אישה אחרת, צריך להחזיר.

אורי מקלב: אבל אם האישה יצאה, יוחזר הסכום.

אורי מקלב: ההסתייגות השנייה שלנו אומרת שכל הסכמי רוטציה לא יוכרו לצורך מימון עודף.

אורי מקלב: כל הסכם רוטציה מכל סוג שהוא, רוטציה בין אישה לגבר במועצה.

אורי מקלב: אני מייתר את הסכם הרוטציה של אישה עם אישה אחרת שזה מגיע לתכלית ואין לנו כל בעיה בעניין הזה.

אורי מקלב: הסתייגות נוספת אומרת ששר הפנים יוכל להכיר בהסכם רוטציה.

אורי מקלב: שר הפנים יוכל לאשר הסכם רוטציה ובלבד שזה יהיה מינימום חצי קדנציה.

אורי מקלב: הסכם רוטציה לא מוכר, פעם אחת.

אורי מקלב: הסכם רוטציה מוכר, במידה ששר הפנים יאשר אותו, אבל אין באפשרות שר הפנים לאשר הסכם רוטציה אם זה נעשה בפרקי זמן של פחות מחצי קדנציה.

<ענת מימון: זה לחילופין כמובן, כי אפשר שזה גם וגם.

<ענת מימון: זה או שהסכם רוטציה לא בא בחשבון או שאתה אומר שהוא כן יוכל לבוא בחשבון באישור של שר הפנים.

אורי מקלב: זאת הסתייגות.

<ענת מימון: לחילופין.

אורי מקלב: למה לחילופין?

אורי מקלב: שר הפנים יכול לאשר הסכם רוטציה.

אורי מקלב: זאת הסתייגות בפני עצמה.

<ענת מימון: שתי הסתייגויות אלה לא יכולות לעבור בו בעת, כי אם הן יעברו בו בעת, החוק בעצם סותר את עצמו.

<ענת מימון: הוא אומר גם הסכם רוטציה לא מובא בחשבון וגם הסכם רוטציה כן יכול להיות מובא בחשבון באישור שר הפנים.

<ענת מימון: אלה הסתייגויות חלופיות.

<ענת מימון: אתה צריך להחליט.

<ענת מימון: אני כותבת אותן כחלופיות כי משפטית זאת הדרך הנכונה להציג אותן.

אורי מקלב: אני יכול בעניין הזה להוריד במשך הזמן.

<ענת מימון: זה לא משנה.

<ענת מימון: שוב, יש כלל שאתה אומר שזה לא יובא בחשבון וההסתייגות השנייה שלך אומרת לחילופין אתה רוצה שזה כן יובא בחשבון אם זה מינימום חצי קדנציה ובאישור שר הפנים.

אורי מקלב: אנחנו אומרים שבמידה שמישהו מתפטר לאחר למעלה משנה עד החצי קדנציה, יוחזר המימון העודף שניתן.

אורי מקלב: זה במידה וזה היה לאורך כל התקופה אבל אם זה ייעשה בשנתיים הראשונות או עד מחצית הקדנציה, יוטל גם קנס.

אורי מקלב: באופן כללי, במידה ובבחירות הכלליות שנעשו, בבחירות הכלליות המוניציפאליות של הרשויות המקומיות שליש מהנבחרים יהיו נשים, החוק הזה יבוטל.

<ענת מימון: שליש במבט ארצי?

אורי מקלב: כן.

אורי מקלב: במבט ארצי.

אורי מקלב: באופן כללי.

אורי מקלב: במידה שהגענו לתכלית – התכלית היא שיהיה שילוב כך ששליש מהנבחרים יהיו נשים – התוספת הזאת בטלה.

אורי מקלב: אני לא צריך להסביר כאן הרבה כי הזמן שלי ממש קצר ואני לא יודע להעריך כמה זמן אני צריך להסתייגויות ולכן קשה לי לתת לכל הסתייגות את ההסבר שלה בתקווה שזה דבר מובן.

אורי מקלב: כל זה מנקודת הנחה שאנחנו רואים שתוספת המימון היא לא דבר טוב.

אורי מקלב: אני רואה את זה כדבר גרוע מאוד אבל בוודאי צריך להגיע כאן למסקנה שההפליה לתת תוספת מימון לנבחרים בבחירות לרשימה מסוימת, הוא דבר שפוגע בדמוקרטיה ופוגע בשוויון ההתמודדות.

אורי מקלב: הסתייגות נוספת אומרת שלשר הפנים תהיה הסמכות לשנות את גובה מימון התוספת.

אורי מקלב: תוספת המימון הזאת, המימון העודף הזה, לשר הפנים תהיה אפשרות וסמכות לשנות, להגדיל ולהקטין אותו לפי ראות עיניו, לפי ההתפתחות שיש בעקבות שינויים כאלה ואחרים.

אורי מקלב: אנחנו יודעים שבחוקים זה לוקח זמן ואנחנו חושבים שהיה נכון שלשר הפנים תהיה הסמכות להעלות ולהוריד את הסכום.

עליזה לביא: חנין, תחליפי אותי.

עליזה לביא: אני חייבת לעלות לוועדת החוקה.

עליזה לביא: (היו"ר חנין זועבי)

<דנה יפה: כאמירה כללית, לגבי כל ההצעות על סמכויות שר הפנים.

<דנה יפה: אנחנו מדברים על נושא שהוא מימון בחירות וזה נושא שהוא מאוד מאוד עדין וככל שתהיה כאן איזושהי התכנסות לכיוון הסתייגות מסוימת, צריך יהיה לתת על כך את הדעת.

<דנה יפה: ככל שההסתייגויות האלה יתגבשו לכדי משהו עם ייתכנות ממשית, צריך יהיה לתת על כך את הדעת האם סמכויות כאלה מתאימות שיהיו בידי שר הפנים בשים לב לנושא עליו מדברים.

אורי מקלב: זה כמעט אותו דבר.

אורי מקלב: אלה כמה הסתייגויות, אבל מה שעומד מאחוריהן זה דבר אחד.

<דנה יפה: אמרתי את זה כאמירה כללית.

אורי מקלב: יש לי עוד שתיים-שלוש הסתייגויות בנושא אחר אבל אני אתן הקדמה קצרצרה.

אורי מקלב: כפי שידוע, הנושא של חצי קדנציה וחצי קדנציה, שילוב והסכמי רוטציה, לא אני המצאתי אותו אלא זה קיים כפי שאנשי משרד הפנים יודעים.

אורי מקלב: זה קיים בנושא של סגני ראש העיר וסגני ראשי מועצות, שם יש הסכמי רוטציה שמונחים על השולחן.

אורי מקלב: דרך אגב, זה גם סעיף שצריך להיות מונח, סעיף הרוטציות.

אורי מקלב: כל סעיפי הרוטציה, אבל לגבי הסגנים ההסכמים צריכים להיות מונחים בעת הגשת הרשימות, אז צריך להודיע על כך.

אורי מקלב: אי אפשר לעשות רוטציה פחות מחצי קדנציה.

אורי מקלב: כל זה נעשה ברשויות לא מעטות.

אורי מקלב: היו כל מיני הסכמים שבאו לתת לאנשים פנסיה, זכויות, כל מיני דברים ועשו כל מיני קומבינות וקומבינציות עם הרשימות לצורך דברים שהיו קשורים באופן ישיר או לא באופן ישיר.

אורי מקלב: לכן אני חושב שראש סיעה שלכתחילה תשלב נשים רק כדי לקבל מימון, חוץ מהקנס שצריך להשית עליה כפי שאמרתי, צריך להיות גם היבט פלילי בעניין הזה.

אורי מקלב: זה בעצם קבלת דבר במרמה, זה בא בניסיון להשיג מימון עודף וכמו שאמרתי, אני חושש מרשימות שישלבו נשים ואם הזמן לא יהיה שנה אלא פחות מפרק הזמן הזה, מרצון, לא ייאלצו, נשים שיש להן עניין במפלגה, שהן קרובות לאותה מפלגה, יתפטרו מהמועצה וייכנס הבא אחריהן ואז לא הרווחנו נשים ברשימה אלא הרוויחו מימון עודף.

אורי מקלב: זה סעיף שיש לי חשש מאוד גדול שהוא יכול לחתור לכיוון הזה ובמקרה כזה יש לזה גם היבט פלילי.

אורי מקלב: אז - ההסתייגות הנוספת - ייגרעו חמישים אחוזים מהמימון הכללי.

<ענת מימון: גם יחזירו את ה-15 אחוזים ובנוסף יחזירו חמישים אחוזים מהמימון.

אורי מקלב: חמישים אחוזים מהמימון.

אורי מקלב: אם יתברר שהייתה כוונה לשלב נשים רק לצורך קבלת המימון, אנחנו חושבים שצריך לתת כאן גורם מרתיע, לא בצורה הזאת של ירצו יאכלו, לא ירצו לא יאכלו, אלא צריך להיות גורם מרתיע בנושא הזה.

אורי מקלב: על כל 15 האחוזים האלה יחולו דיני חוק מימון הבחירות.

<ענת מימון: זה ממילא חל היום בנוסח.

<ענת מימון: כלומר, זה נכנס בפול הכללי של המימון ואין צורך להכניס זאת.

אורי מקלב: מבקר המדינה בביקורת שלו, על ה-15 אחוזים יש את הזכות, זה חל עליו גם בביקורת שלו וגם הזכות לקבוע.

אורי מקלב: זה היה נושא שאנחנו העלינו בוועדה הקודמת.

<ענת מימון: זה בנוסח.

<ענת מימון: זה הוחלט בדיון הקודם.

<ענת מימון: חברי הכנסת בחרו שזה יהיה כחלק מהמימון הכולל.

אורי מקלב: בסדר.

אורי מקלב: עכשיו אני אומר כמה דברים בהבזקים, במיוחד שאני נקרא לוועדת החוקה בה אני חבר.

אורי מקלב: 15 אחוזים תוספת יש להוציא - ומבקר המדינה צריך לגרום לכך – לצורך קידום מועמדות נשים.

אורי מקלב: 15 אחוזי התוספת האלה צריכים להיות מיוחדים כדי לקדם במעמד הפרסומת, בתעמולה ובכל מה שיש סביב הדבר הזה.

אורי מקלב: לא נותנים עוד 15 אחוזים תוספת מימון מפלגות כדי לקדם את ראש העיר או מישהו אחר ברשימה.

<ענת מימון: אתה רוצה לצבוע את הכסף.

אורי מקלב: אני רוצה לצבוע את הכסף.

אורי מקלב: הוא צריך להיות צבוע.

אורי מקלב: ההסתייגות הנוספת אומרת שמבקר המדינה יערוך על כך ביקורת.

אורי מקלב: אם ההסתייגות תקבל, גם על זה תחול ביקורת מבקר המדינה שהכסף היה צבוע ומיוחד.

חנין זועבי: אתה רוצה לצבוע גם את ה-15 אחוזים ולהטיל אותם לסנקציות של מבקר המדינה על המימון הכללי.

אורי מקלב: כן.

אורי מקלב: המימון הכללי הוא כבר בחוק.

<ענת מימון: שהמבקר יבדוק שהכסף ישמש למה שהוא נצבע.

אורי מקלב: החוק קיים.

אורי מקלב: זה החוק שלך.

חנין זועבי: כן.

חנין זועבי: זה קיים מהדיון הקודם.

אורי מקלב: את יכולה להגיש הסתייגות שאת לא מסכימה לזה.

אורי מקלב: זה קיים כבר בחוק, כך שבעצם את מציעה את זה.

אורי מקלב: שתדעי את גודל האחריות כי את הכנסת את זה.

חנין זועבי: דיברנו על סתירה.

חנין זועבי: או שאתה מייעד את זה ואז אתה גם נותן לו ספציפיות מאשר ביקורת מבקר המדינה.

חנין זועבי: אם יש שחיתות או אי ניהול תקין של המימון הכללי, בגלל שהוא צבוע הביקורת של מבקר המדינה לא חלה עליו.

חנין זועבי: עכשיו אתה אומר את שניהם.

חנין זועבי: בסדר, תמשיך.

אורי מקלב: אני אומר את שניהם אבל זה כמעט דבר ועוד דבר.

אורי מקלב: בחוק המקורי בכלל לא היה ברור שכל המימון נכנס לסמכות של מבקר המדינה.

חנין זועבי: עכשיו הוא כן נכנס.

אורי מקלב: הוא נכנס אבל לא רק נכנס אלא הוא נכנס כך שהוא יכול גם לגרוע.

אורי מקלב: אם הוא מחליט לגרוע ממפלגה שלא עמדה בחוק מימון הבחירות, יש לו זכות לא לתת את 15 האחוזים האחרונים.

אורי מקלב: אנחנו אומרים שגם זה ייכנס.

אורי מקלב: אדם יעשה חשבון שהוא קיבל 15 אחוזים, הדבר הזה לא חל ולכן הוא יפסיד חמישה אחוזים ולא יעמוד בחוק מימון המפלגות אבל ישתלם לו לעבוד על הדבר הזה.

אורי מקלב: אנחנו מבקשים מהמדינה, לפני הבחירות האחרונות האלה, אם החוק יתקבל זה אמור לתת תוספת למפלגות, אני חושב שצריך לעשות מערכת של הסברה.

אורי מקלב: זה מוטל על משרד הפנים והוא צריך לומר על מה מדובר כאן כדי שנשים ידעו למה רוצים לשלב אותן או לא רוצים לשלב אותן.

אורי מקלב: שתהיה לכך מודעות.

אורי מקלב: אני חושב שהכסף האמיתי צריך להיות, ה-15 אחוזים אלה – זאת הסתייגות שלי שצריכה להיות ממוקדת לא לתוך מימון מפלגות אלא שיעשה את זה משרד הפנים בשילוב הוועדה למעמד האישה כדי שתהיה פרסומת או סקר מדוע נשים לא משתלבות בעבודה מקומית.

אורי מקלב: תאמיני לי שבלי שאני אראה את הסקר, הדבר האחרון שיצביעו עליו יהיה שזה קורה בגל שמימון המפלגות הוא נמוך או שמימון מפלגות יותר גדול זה הדבר שיביא את השילוב של נשים ברשימות.

<ענת מימון: אגב, בהסתייגויות הקודמות שהגשת בשבוע שעבר ביקשת שיהיה מחקר שיבדוק את זה.

<ענת מימון: זאת הכוונה?

<ענת מימון: זה אותו הדבר.

אורי מקלב: אני חושב שנשים צריכות לקבל שכר.

אורי מקלב: גם אם לא נותנים כל תגמול לכל חבר מועצה, נשים צריכות לקבל תגמול.

אורי מקלב: אני מבקש לתת החזר הוצאות לחברות מועצה.

אורי מקלב: חברות מועצה זכאיות להחזר הוצאות שיהיו לצורך סידור הילדים או על כך שיש פעילות ברשות המקומית – הצבעות בוועדות, מועצת העיר, ועדות ערר, ועדות לתכנון בנייה - בשעות העבודה שלהן דבר שמונע מהן הפחתת שכרן.

אורי מקלב: ההשתתפות בפעילות הזאת יכולה לחייב מועמדת להיות נוכחת בפעילות העירונית.

אורי מקלב: אנחנו לא מדברים על פעילות שוטפת אלא על השתתפות בדברים שהרשות מחייבת.

אורי מקלב: אני לא מדבר על שכר בגין פעילות אלא על החזר הוצאות שזה משהו אחר.

אורי מקלב: ברשותכם, אני אעבור להסתייגויות השוטפות אותן הגשתי.

אורי מקלב: יש בחוק ניצול מגדרי להגדלת.

אורי מקלב: ..

<ענת מימון: לפי התקנון אי אפשר להגיש הסתייגות לשם של החוק שהוא תיקון לחוק קיים.

<ענת מימון: כלומר, אנחנו מתקנים את חוק רשויות מקומיות (מימון מפלגות) ואי אפשר להגיש הסתייגות לשם החוק.

אורי מקלב: אפשר להוסיף על השם.

<ענת מימון: אתה רוצה להוסיף לשם החוק הקיים?

<ענת מימון: בסדר.

אורי מקלב: אני רוצה להוסיף לשם החוק הקיים.

אורי מקלב: מכיוון שחברי חבר הכנסת גפני נכנס ואולי הוא ירצה לדבר.

אורי מקלב: מה שהגשתי, הגשתי.

<ענת מימון: הכול נכנס.

אורי מקלב: אני בכל אופן אסביר את ההסתייגות השנייה.

אורי מקלב: דיברנו מה זה נקרא קבוצת מיעוט.

אורי מקלב: קבוצת מיעוט כפי שמופיע בחוק היא קבוצת מיעוטים.

אורי מקלב: המיעוט היחיד שלא נמצא, כפי שכנראה יודעת גם חברת הכנסת חנין זועבי, אלה החרדים.

אורי מקלב: נמצאים אתיופים, נמצאים ערבים, נמצאות נשים, נמצאים בעלי מוגבלויות ואנחנו, החרדים, אפילו לא בעלי מוגבלויות.

אורי מקלב: לא מצאו שום הגדרה בחוק מה זה נקרא חרדי.

אורי מקלב: ברוך השם קרה נס פורים והצליחו לפני שבוע למצוא כאן הגדרה לחרדים, חוק השוויון בנטל מצא כבר הגדרה לחרדי.

אורי מקלב: מהיום והלאה אפשר כבר להכניס שגם אם יהיה אחד מבני המיעוטים האלה, מבני קבוצות המיעוט האלה, הוא ישולב בתוכו.

אורי מקלב: הסתייגות שלא כתובה בנייר.

אורי מקלב: אם הרשימה תקבל את המימון העודף מכוח שני שליש, דהיינו שיש לה יותר מאחד, זה יהיה חייב.

אורי מקלב: הראשון, אישה, יש לה עדיפות בחוק הזה ואת זה קיבלנו, אבל השני, כדי לקבל, צריך להיות בן מיעוט אחר.

אורי מקלב: זאת אומרת, לא תוכל לקבל פעמיים.

<ענת מימון: כלומר, הייצוג צריך להיות, כדי לקבל את התוספת, של שניים מקבוצות המיעוט לפחות.

אורי מקלב: כן, אבל אני אומר שאם זה רק אחד, האישה היא הראשונה.

חנין זועבי: כך אתה מבטל את החוק.

חנין זועבי: אם הרשימה היא רשימה ערבית והראשון מבני המיעוטים היא אישה, השני מבני המיעוטים יהיה ערבי?

אורי מקלב: הוא ממילא.

חנין זועבי: אתה מבטל את השליש של הנשים.

אורי מקלב: הוא ערבי, גם אם היא אישה.

חנין זועבי: אם יש ברשימה ערבי, הראשון הוא אישה, השני מבין המיעוטים הוא ערבי גבר.

חנין זועבי: גם הוא בן מיעוטים כי הוא ערבי.

אורי מקלב: אז אין בעיה.

<ענת מימון: זה מה שהוא רוצה.

חנין זועבי: אז אתה מבטל את השליש.

אורי מקלב: הוא מקבל גם עליו 15 אחוזים.

אורי מקלב: כל אחד מקבל 15 אחוזים.

משה גפני: אם יש אישה בראש הרשימה, הם מקבלים את ה-15 אחוזים.

חנין זועבי: אם הערבי הוא השני, גם מקבלים 15 אחוזים?

משה גפני: אפשר להעלות לשלושים אחוזים, אבל האוצר לא יסכים.

משה גפני: אם אישה עומדת בראש, זה יותר חשוב מאשר מועמדת שלישית.

אורי מקלב: אם יש שישה מועמדים, אנחנו מבקשים שיהיו שניים.

משה גפני: זה שלושים אחוזים.

משה גפני: האוצר לא יסכים לזה.

אורי מקלב: לא.

אורי מקלב: לא שלושים אחוזים.

אורי מקלב: קודם כל, למה לא?

אורי מקלב: זאת הסתייגות שלי.

אורי מקלב: אני מבקש עוד 15 אחוזים על בן מיעוטים.

אורי מקלב: אמרתי שאני לא עושה במקום.

<ענת מימון: אגב, בדיונים עלה העניין שרוב הסיעות שנבחרו הן רשימות שהן עד שלושה מועמדים.

<ענת מימון: כלומר, כדי לעמוד בכלל אצל רוב הסיעות, מספיק שתהיה נבחרת אחת.

<ענת מימון: אתה מדבר על סיעה שיש בה יותר מנבחר אחד, כלומר, שישה לדוגמה ואתה אומר שבן המיעוט הזה שאנחנו בודקים, אחת חייבת להיות אישה וכל נציג מעבר לזה יכול להיות מכל קבוצת מיעוט אחרת שיעמוד בכלל.

אורי מקלב: בעיריית בני ברק הם 17 חברים.

<ענת מימון: ברור שיש רשימות שהן יותר.

אורי מקלב: רשימת יהדות התורה בעיר ירושלים מונה תשעה חברים.

אורי מקלב: אנחנו מדברים על בן מיעוט ואנחנו כוללים גם את החרדים.

אורי מקלב: אנחנו חושבים שמן הראוי לשלב את זה גם בעניין הזה.

אורי מקלב: יתר הדברים נמצאים בנייר שהגשתי.

משה גפני: ההסתייגויות שלך הן בשם כל סיעת יהדות התורה וסיעת ש"ס?

<ענת מימון: כן.

<ענת מימון: ש"ס, זאת לא כל הסיעה.

<ענת מימון: יש לי חתימות רק של חלק מחברי הכנסת.

משה גפני: הם אמרו שהם כולם מצטרפים.

משה גפני: אני אביא את החתימות שלהם.

משה גפני: תקן אותי אם אני חוזר על דברים שאמרת.

משה גפני: אני מציע שבהצעת החוק בסעיף הראשון יהיה כתוב סיעה או רשימה שלפחות שליש מבין חברי המועצה מנויים בין אלה שאמורים להיות בהעדפה מתקנת בחוק.

<ענת מימון: יש הסתייגות כזאת.

משה גפני: בהעדפה מתקנת?

<ענת מימון: לפי חוק שירות המדינה (מינוים) פלוס חרדים.

משה גפני: לא, לא חרדים.

משה גפני: העדפה מתקנת.

משה גפני: אלה שיש להם העדפה מתקנת שהן נשים, דרוזים, צ'רקסים, ערבים, בדואים.

<ענת מימון: לא, בדואים לא נמצאים.

משה גפני: לגבי הבדואים אני אעשה לבד.

<פיני קבלו: תוסיף אולי גם את העובדים הזרים.

משה גפני: עוד לא דיברתי על העובדים הזרים.

משה גפני: זה ברשימה.

משה גפני: לגבי אלה שיש להם העדפה מתקנת שהם אתיופים ואנשים עם מוגבלות.

משה גפני: זאת אומרת, אם יהיו שלושה חברים בבחירות לרשות מקומית והשלישי יהיה אדם מוגבל.

אורי מקלב: זאת הגדרת החוק.

משה גפני: במקרה כזה, גם הוא ייכלל בתוך התוספת של ה-15 אחוזים.

משה גפני: אני מציע שיהיה כתוב סיעה או רשימה וכולי ובהמשך יהיה כתוב אם הוא בן העדה הבדואית.

<ענת מימון: בנוסף את הבדואים או רק את הבדואים?

משה גפני: הם לא נמצאים בחוק שירות המדינה ואני מבקש להוסיף אותם.

חנין זועבי: הם לא מבקשים את זה.

משה גפני: אני מגיש הסתייגות שאם הבדואי במקום השלישי.

<ענת מימון: ברשויות מקומיות.

משה גפני: כן.

משה גפני: למה להפלות אותו לרעה?

חנין זועבי: כך אתה מפלה אותו כי אתה סתם מוחק את הזהות שלו.

חנין זועבי: הוא לא מגדיר את עצמו בדואי.

חנין זועבי: יש לו לאומיות והוא מגדיר את עצמו ערבי.

חנין זועבי: אל תתחיל לפצל את המעט.

משה גפני: הבדואים לא מגדירים כך את עצמם?

חנין זועבי: לא.

משה גפני: בסדר.

משה גפני: אני סומך על חנין זועבי ואם היא אומרת שזה משנה את הזהות שלהם, אני לא רוצה את זה.

אורי מקלב: אני אומר לך מהיכן מגיעה ההסתייגות הזאת של חבר הכנסת גפני.

חנין זועבי: זה מהשיח הישראלי.

חנין זועבי: הוא הביא את זה מהשיח הישראלי.

חנין זועבי: המיינסטרים הישראלי.

אורי מקלב: הוא רואה את המגזר הבדואי משלב נשים ברשימות שלו.

חנין זועבי: החוק הזה דוחף גם את הערבים בנגב ובכל מקום לשלב נשים.

משה גפני: אני מקבל את עמדתך.

משה גפני: אני מכבד את הערבים.

משה גפני: הלוואי וכולם כאן היו מכבדים את הערבים כמו שאני מכבד אותם, אבל נניח לזה.

משה גפני: אל תסתכלי על כל אלה שעוזרים לך.

יפעת קריב: יש עדנה עכשיו בכנסת.

יפעת קריב: כולם כאן מסייעים לה.

משה גפני: אתם באופן זמני.

משה גפני: אני 25 שנים.

חנין זועבי: אנחנו נגיד מי עוזר ומי לא עוזר לנו.

משה גפני: תגידו.

משה גפני: אני לא אומר שום דבר.

חנין זועבי: בנקודה הזאת אני מסכימה אתך.

משה גפני: מכיוון שאמרת שלגבי הבדואים זה אומר שלילת הזהות שלהם, אני מסיר את ההסתייגות הזאת ואני מגיש הסתייגות אחרת.

משה גפני: לאור השוויון בנטל ולאור הניסיון של שילוב חרדים בחברה הישראלית, אני מציע שגם אם יהיה חרדי במקום השלישי ברשימה, גם הוא יקבל תוספת של 15 אחוזים מכיוון שכל השיח הציבורי עכשיו הוא שיח כזה שצריך לשלב את החרדים בעבודה וצריך לשלב את החרדים בחברה וצריך לשלב את החרדים כל הזמן.

משה גפני: אני בעד שילוב חרדים ולכן צריך לעודד את החרדים שיהיו גם כן בשיח הדמוקרטי של הבחירות לרשויות המקומיות למשל בבית שמש, שיתמודדו ויהיו משולבים בחברה הישראלית.

משה גפני: לכן, אם יהיה חרדי ברשימה הזאת במקום השלישי, גם הוא יקבל תוספת של 15 אחוזים.

משה גפני: אני מבקש עוד הסתייגות.

משה גפני: אני מציע שאם אישה תבוא ותאמר שהיא לא רוצה להיבחר תמורת כסף, עם כל הכבוד לחוק היא רוצה להיבחר בזכות הכישורים של עצמה, היא אישה שמתאימה לעניין, היא יותר טובה מאחרים שנמצאים ברשימה, היא בכלל לא צריכה להיות במקום השלישי אלא היא צריכה להיות במקום הראשון ולכן היא לא רוצה להיבחר כך שתמורתה יקבלו כסף – אני מניח שיהיו נשים רבות שיבקשו את הדבר הזה.

משה גפני: הם יאמרו שהן רוצות להיות ברשימה תמורת זה שהן מוכשרות להיות ברשימה כי אחרת יגידו שהן נבחרו מכיוון שמשלמים עליהן כסף.

אורי מקלב: אתה הרי לא מתבלבל עקב קריאת ביניים באמצע דבריך ולכן אני רוצה לומר לך שהיטבת להגדיר את הדבר הזה.

חנין זועבי: חברי הכנסת, בעוד חמש דקות אנחנו מצביעים.

חנין זועבי: ב-11:30 יש הצבעה.

אורי מקלב: ניסיתי להסביר לחברים מדוע ההצעה הזאת לא רק לא דמוקרטית וגורמת להפליה והעדפה אלא באיזשהו מקום היא מבזה את ציבור הנשים.

אורי מקלב: אמרתי את זה גם בדיון לקראת קריאה ראשונה.

אורי מקלב: זה דבר שמבזה ואין דבר שמבזה יותר מהצעת החוק הזאת על אף שזאת לא הייתה הכוונה.

אורי מקלב: בהסתייגות שלך אתה הסברת היטב באופן החיובי מה קורה אם אישה אומרת שהיא לא רוצה לקבל כסף אם מכניסים אותה לרשימה אלא היא רוצה להיות בזכות הכישורים שלה.

אורי מקלב: המפלגה לא תקבל את זה.

<ענת מימון: אתם מבקשים שאם הנשים ברשימה ויתרו על התוספת, לא תינתן התוספת.

אורי מקלב: הן צריכות לרצות את זה.

אורי מקלב: הן צריכות לחתום שהן רוצות את זה.

אורי מקלב: שהן רוצות שעבורן יקבלו יותר כסף.

<ענת מימון: ובלבד שכל הנשים ברשימה חתמו על הסכמה לקבלת תוספת בעד היבחרן.

אורי מקלב: הן צריכות לחתום שהן מבקשות זאת.

משה גפני: בוודאי.

משה גפני: תהיינה נשים שלא יסכימו להיבחר בשביל כסף.

משה גפני: הרי מה שיצא זה שישבו במפלגות ויגידו שניקח את האישה הזאת אפילו שהיא לא מתאימה אבל היא תהיה במקום השלישי בגלל שהגזבר של המפלגה ילחץ והוא יגיד שהוא צריך אותה לא בגלל שהיא מוכשרת אלא הוא צריך אותה בגלל שמשלמים עליה כסף.

משה גפני: לכן תהיינה נשים שתהיה להן הזכות להגיד שהן לא מסכימות בשום פנים ואופן אלא הן רוצות להיבחר בזכות עצמן.

משה גפני: לכן, כמו שאומר חבר הכנסת מקלב, ההסתייגות שלי היא שאותה נציגה שאמורה להיות במקום השלישי בגלל שהגזבר לוחץ, צריך הסכמה שלה בכתב.

משה גפני: שהיא תחתום, וכך יהיה כתוב, שהיא מוכנה להיות מועמדת ברשימה המקומית במקום השלישי והיא יודעת שתמורתה מקבלים כסף.

<ענת מימון: והיא מסכימה לכך.

משה גפני: והיא מסכימה לכך.

משה גפני: לגבי ראש הרשימה.

משה גפני: אני לא יודע מה סוכם קודם לגבי ההסתייגות של חבר הכנסת מקלב.

<ענת מימון: ההצעה עוסקת במימון לרשימות ולא לראש הרשימה.

<ענת מימון: (היו"ר עליזה לביא)

משה גפני: הם שמו עלינו את המבול.

משה גפני: כתוב בתורה.

משה גפני: נראה לי שאתם מהר הולכים להעביר את כל החוקים.

משה גפני: הרי שום דבר לא דחוף.

משה גפני: אתם עושים זאת כי אתם בטוחים שאתם הולכים להתפרק כי אחרת למה אתם מביאים את הכול?

עליזה לביא: דיברנו קודם על הסקרים של יתד נאמן.

משה גפני: זה משהו שאתם המצאתם.

משה גפני: זה סקר של ערוץ הכנסת.

משה גפני: 11 מנדטים.

משה גפני: אתם יורדים בשמונה מנדטים.

עליזה לביא: אל תאמין לסקרים.

עליזה לביא: אתה לימדת אותי את זה.

משה גפני: בסדר.

משה גפני: תעלו.

משה גפני: תעלו.

עליזה לביא: יש לך עוד כמה דקות להסתייגויות.

משה גפני: למיטב ידיעתי יכול להיות שמקדימים את הבחירות לכנסת.

משה גפני: זאת אפשרות.

משה גפני: אבל בחירות לרשויות לא מקדימים.

משה גפני: מה אתם כל כך ממהרים?

עליזה לביא: לפני חמש דקות אמרתי לך בוועדת החוקה שאתה יודע למי ניתנה הנבואה.

עליזה לביא: אני יכולה לחזור על זה גם כאן.

עליזה לביא: בוא נדבר על שבע הנביאות שהיו לעם ישראל.

עליזה לביא: זה יותר מעניין.

עליזה לביא: רוצה לדבר על שבע הנביאות שהיו לעם ישראל?

משה גפני: לא, אני לא רוצה.

משה גפני: אני רוצה לדבר על דבר פרקטי.

משה גפני: אני נמצא כאן כדי לדבר על דבר פרקטי.

משה גפני: דברי תורה תגיד רות קלדרון.

עליזה לביא: למה?

עליזה לביא: אנחנו אוהבים לשמוע אותך.

עליזה לביא: לא היית בישיבות הוועדה כל כך הרבה שנים.

משה גפני: אני באתי לכנסת, אני הידרדרתי לכאן.

משה גפני: זה לא כמוך.

משה גפני: בבחירות לרשויות יש חוק, הבחירות לרשויות הן עוד ארבע וחצי שנים, למה צריך ביום האחרון של הכנסת להריץ אותנו כמו מטוטלת?

משה גפני: הרי החוק הזה הוא נגד שתי הסיעות החרדיות.

משה גפני: החוק הזה הוא נגד שתי הסיעות החרדיות.

משה גפני: זה בסדר, אני בעד לפגוע בהן.

עליזה לביא: יש לך עוד כמה דקות.

עליזה לביא: לכאורה הזמן אזל.

משה גפני: אני מבקש שהרשימות האלה שיקבלו 15 אחוזים יהיו רשימות שבראשן עומדת אישה ואומר למה.

משה גפני: אני הבנתי את הטענה שהנשים הן 52 אחוזים מהאוכלוסייה.

משה גפני: אני הבנתי את הטענה שהנשים הן לא פחות חכמות מאשר הגברים ואולי אפילו יותר.

משה גפני: אני הבנתי את הטענה שכדי לעודד נשים צריך להוסיף להן 15 אחוזים בתקציב.

משה גפני: את כל זה הבנתי.

יפעת קריב: הוא אמר ש-52 אחוזים הן נשים.

יפעת קריב: גדלנו באחוז.

משה גפני: 51 אחוזים.

משה גפני: אני מתקן.

משה גפני: האמת היא שאלה 51 אחוזים אבל אשתי אמרה לי בבוקר שאני אגיד 52 אחוזים.

עליזה לביא: אולי כדי לפצות על כך שחברות כנסת חרדיות לא יכולות כרגע להיות כי אתם מפריעים להן.

משה גפני: מזל שהיא לא כאן.

משה גפני: היא קיצונית ממש.

משה גפני: אני כאן המתון.

משה גפני: מכיוון שזאת המסקנה שאני מגיע אליה, שזה מה שאתן מתכוונות, לכן הכול קלאם פאדי.

משה גפני: למה?

משה גפני: מכיוון שמה זה לשים אישה במקום השלישי שעל זה את מוסיפה כסף?

משה גפני: צחוק.

משה גפני: שני גברים קדימה, שני גברים מאחור ואישה במקום השלישי.

<ענת מימון: אבל הכלל שונה לשליש מהנבחרים.

משה גפני: נשאר אותו העיקרון.

משה גפני: גם אם ישימו במקום העשרים?

<ענת מימון: לא.

<ענת מימון: זה צריך להיות שליש.

<ענת מימון: אם יש עשרים נבחרים, צריכות להיבחר שליש.

משה גפני: זאת אומרת, צריכות להיבחר שליש.

משה גפני: זה לא משנה, זה אותו עיקרון.

משה גפני: זה לא רציני.

משה גפני: לא קידמתם את הנשים אפילו לא במילימטר.

משה גפני: עומדת אישה ברשימה, היא תעמוד במקום הרביעי והחמישי ברשימה של שישה.

משה גפני: אלה שטויות.

משה גפני: לא עשינו בזה שום דבר.

משה גפני: אני מציע שבמקום שליש, הסיעה שתקבל 15 אחוזים, אם אכן זה ישפיע על הצבת המועמדות כי הבנתי שעל זה המאבק, אני מציע שזה יהיה לא רק 15 אחוזים אלא עשרים אחוזים אבל רק אם אישה עומדת בראש.

<ענת מימון: ולא משנה מה?

<ענת מימון: אם זאת רשימה של עשרים נבחרים?

משה גפני: לא משנה.

משה גפני: רשימה של גברים.

משה גפני: אישה עומדת בראש.

משה גפני: הדמות הייצוגית, המובילה והקובעת, זאת שמובילה את המפלגה הזאת, שמובילה את הדרך, תהיה אישה.

משה גפני: אמרנו שזה 52 אחוזים נשים, אמרנו שצריך לקדם את העניין והשליש עליו אתם מדברים לא מקדם את העניין אלא אלה שטויות.

משה גפני: ישימו נשים לקישוט כדי שהגזבר יקבל עוד כסף.

משה גפני: אין לזה רלוונטיות בכלל.

משה גפני: בקרב חברי המועצה, המשמעות של העניין תמיד היא מי שעומד בראש.

משה גפני: מי שעומד בראש הוא גם מועמד לראשות העיר, מי שעומד בראש הוא מוביל את המפלגה וחברי המועצה זה טוב בשביל לדבר, לבוא לישיבת מועצה אחת לחודש ולומר משהו.

משה גפני: אם אכן כנים כוונותיהן של מציעות הצעת החוק, יש גם גברים בין המציעים?

עליזה לביא: כן.

עליזה לביא: אתה רוצה שאני אחזור על שמות המציעים?

משה גפני: לא.

משה גפני: אני חושב שאם באמת כנים כוונותיהם של מציעי החוק, צריך שבראש הרשימה תהיה אישה.

משה גפני: אני רוצה לדבר לגבי שם החוק.

משה גפני: הצעת חוק הרשויות המקומיות, ביטול השוויון בבחירות בישראל, תיקון מס' 12.

משה גפני: מה הבעיה?

<ענת מימון: אני לא יכולה להוסיף לשם של הצעת חוק.

<ענת מימון: אני אתקן את שם החוק.

<ענת מימון: זה יהיה חוק מימון בחירות לרשויות המקומיות (מימון בחירות).

משה גפני: ביטול השוויון בבחירות בישראל.

משה גפני: אין שוויון יותר.

<ענת מימון: וזה יהיה השם של החוק.

משה גפני: זה יהיה שם החוק.

משה גפני: מבטלים את השוויון.

משה גפני: למה מבטלים את השוויון?

משה גפני: מכיוון שעד היום אנשים היו מציגים מועמדות , מי שהיה יותר טוב היה נבחר, מי שהיה פחות טוב לא היה נבחר, אבל כאן מכניסים אלמנט חדש שמתחיל להזכיר כבר את הבחירות בקרים.

עליזה לביא: הגענו כבר לקרים?

עליזה לביא: נתתי לך חמש דקות נוספות.

משה גפני: בסדר.

משה גפני: אני מוריד את קרים.

עליזה לביא: נגמר לך הזמן.

משה גפני: אני מוריד את קרים.

עליזה לביא: אזל הזמן.

עליזה לביא: נתתי לך עוד חמש דקות כמחווה ומתוך רצון טוב מאחר ויש שיתוף פעולה בינינו אבל נגמר הזמן.

עליזה לביא: אני אתן לך עוד שלוש דקות אבל אדוני, הזמן שנגמר.

משה גפני: בסדר.

משה גפני: אם כן, להוריד את קרים אבל להשאיר את אי השוויון ואני לא מביא דוגמאות כי היושבת ראש לא מסכימה.

משה גפני: אני חושב שאם באמת אנחנו רוצים לשלב בחברה את כולם, צריך שיכניסו גם את העובדים הזרים.

משה גפני: לא, אני מוריד את העובדים הזרים כי יש לי משהו אחר.

יפעת קריב: בוא נתמקד במגדר הנשים.

משה גפני: ודאי.

משה גפני: אני כל הזמן מתמקד בזה.

עליזה לביא: אנחנו נעשה קצת מקצה שיפורים בהתמקדות, אבל בסדר.

עליזה לביא: עד שאתה תתמקד, אני אתן לפיני קבלו שרוצה לומר כמה מלים.

<פיני קבלו: מזה באמת חששנו.

עליזה לביא: מי זה אנחנו?

<פיני קבלו: אני סמנכ"ל בשלטון המקומי.

עליזה לביא: מה היה החשש?

<פיני קבלו: שזה יהווה פתח לתביעות נוספות של גופים אחרים ולכן השלטון המקומי הביע את התנגדותו.

יפעת קריב: מי הביע את התנגדותו לחוק הזה?

משה גפני: השלטון המקומי.

יפעת קריב: אם אני לא טועה, ישבתי אישית עם יושב ראש מרכז השלטון המקומי שהיה בעד החוק.

<פיני קבלו: אני לא יודע.

<פיני קבלו: היה כאן עורך דין כפיר, היועץ המשפטי שלנו.

יפעת קריב: שהתנגד להטלת קנס על הרשויות המקומיות.

עליזה לביא: למה הוא לא כאן?

עליזה לביא: למה הוא לא בא היום?

משה גפני: תנו לו להתייחס.

<פיני קבלו: אנחנו רגילים בכנסת לכל דבר שכאשר פותחים דלת, נכנסים נושאים אחרים ובסופו של דבר ראש העיר יקבל איזו רשימה מוגמרת של גופים.

<פיני קבלו: בימים אלה אנחנו מגבשים עם שר הפנים והשלטון המקומי חוק עיריות בו התחלנו והוא גם ייתן מעמד ייצוגי.

<פיני קבלו: אם זה היה עולה בהסתייגויות או בהצעת החוק הראשונית בוועדת השרים אני מניח שזה היה נדחה על ידי האוצר ועל ידי משרד הפנים, זה שאתם רוצים לגבש כאן שכר לחבר מועצה, דבר שאנחנו בעדו אבל שנקבל את השיפוי ממשרד הפנים על מנת לשלם אותו.

עליזה לביא: לא דיברנו על זה.

<פיני קבלו: זה מופיע בהסתייגויות.

<פיני קבלו: צריך לחשוב אולי להביא את החוק הזה בחוק העיריות, ששר הפנים יביא את זה באותו ספר חוקי העיריה בו כבר התחלנו והייתה כאן חקיקה מתקדמת.

עליזה לביא: כלומר, אין לך התנגדות מהותית אלא רק המיקום של החוק.

עליזה לביא: זה מה שמטריד אותך?

<פיני קבלו: זה לא מטריד אותי.

<פיני קבלו: אנחנו בעד שיהיה ייצוג נשים אבל אנחנו חוששים.

<פיני קבלו: אני יודע למשל שבמפלגות מתוקנות קובעים את זה בתקנות שלהן ומפלגת העבודה למשל נותנת שלושים-ארבעים אחוזים לייצוג שנים ודואגת שזה יקרה ברשימות וכך זה קיים בכל המסגרות שלנו.

<פיני קבלו: לכן יש מפלגות שבאמת הכניסו את זה בתקנונים הפנימיים שלהן והן מאלצות את המועמדים שלהן לקבל את זה.

<פיני קבלו: החשש שלנו הוא שברגע שאתה פותח את זה יבואו דרישות של גופים אחרים, של גמלאים, של צעירים ועוד אחרים ובסופו של דבר ראש העיר ייבחר כאשר יצטרך מראש לשריין לעצמו רשימה מסודרת שהוא יקבל אותה.

<פיני קבלו: שלא אובן לא נכון כי אנחנו לא נגד ייצוג נשים אלא אנחנו בעד ייצוג נשים ואנחנו דואגים שיהיה ייצוג נשים אבל כמובן שאנחנו רוצים את זה בסידור הפנימי שקיים בתוך העיריות, בדמוקרטיה שקיימת בעיריות ובמפלגות.

<פיני קבלו: אתם מביאים את זה להצעת חוק ואנחנו מתריעים שזה יהווה פתח עתידי וראינו את זה כאן גם בהסתייגויות כאשר יש כאן דרישות של קבוצות חלשות אחרות בחברה שצריך לשריין להן מקום, דבר ממנו חששנו.

<פיני קבלו: תודה.

משה גפני: אני מגיש הסתייגות האומרת שהחוק הזה מותנה בהסכמת השלטון המקומי.

יפעת קריב: יושב ראש השלטון המקומי הסכים לנוסח הזה ולא הסכים לנוסח הקודם.

יפעת קריב: הוא יצא נגד הנוסח הקודם.

משה גפני: ההסתייגות שלי אומרת שהחוק הזה מותנה בהסכמת מרכז השלטון המקומי.

<פיני קבלו: לי כרגע אין אישור לכך שאנחנו בעד החוק.

עליזה לביא: אדוני, תסכם כי אנחנו רוצים לעבור להצבעה.

משה גפני: אני מבקש שהחוק הזה יחול, אם הוא אכן מתקבל, ב-2022, בבחירות הבאות לרשויות המקומיות.

<ענת מימון: ב-2018 הבחירות הבאות.

משה גפני: אם כן, ב-2023.

משה גפני: אני רוצה שהחוק הזה יחול ב-2023.

משה גפני: אגב, לא הצגנו שכבה חלשה באוכלוסייה.

משה גפני: אנחנו הצגנו את החרדים שמהווים שכבה מאוד חזקה.

משה גפני: יכול להיות שיש אחרים שהם חלשים אבל אנחנו לא חלשים.

משה גפני: אני לא אוהב שאומרים את זה עלינו.

עליזה לביא: שאלו אותי למה אני לא עוצרת, אבל אמרתי שלחבר הכנסת גפני מגיעות עוד ארבע דקות, מתוך הערכה למחשבות שלך.

יפעת קריב: את השר שלום אני שולחת אליך אחר כך על כך שלא הגעתי לוועידת הנגב.

משה גפני: אתם צריכים להתנצל בפני על כך שהבאתם עלי היום את המבול.

עליזה לביא: התקשרת אלי ואמרת לי שאתה רוצה להתפלל.

עליזה לביא: אתה יודע שתפילה בשבילי זה משהו חשוב.

משה גפני: אני מבקש הסתייגות לגבי כל קבוצה באוכלוסייה.

משה גפני: אין לי זכות בחירה כאן, נכון?

עליזה לביא: לא זכות בחירה אלא זכות הצבעה.

עליזה לביא: נכון.

משה גפני: לחברת הכנסת חנין זועבי יש זכות הצבעה?

עליזה לביא: ודאי.

עליזה לביא: היא חברת ועדה.

עליזה לביא: היא גם ניהלה את הישיבה.

משה גפני: כל קבוצה באוכלוסייה שלדעת הממונה על הבחירות איננה מיוצגת דיה ברשויות המקומיות, תהיה זכאית לתוספת של 15 אחוזים במידה והיא ברשימה בהתאם להחלטות שנקבעו בחוק הזה.

משה גפני: אז היא תקבל את התוספת הזאת.

משה גפני: זה יכול להיות עובד זר.

משה גפני: לא רציתי להשיב את פניך ריקם, פיני.

עליזה לביא: אבל לא בדואי.

משה גפני: לא.

משה גפני: בדואי לא.

משה גפני: גברתי היושבת ראש, יש לי עוד הרבה הסתייגויות אבל אני מכבד את החלטתך ולכן אני לא מביא הסתייגויות נוספות.

משה גפני: אני רק מבקש שכל ההסתייגויות יהיו על שם כל חברי סיעת יהדות התורה וכל חברי ש"ס.

משה גפני: אני אביא את החתימות.

משה גפני: אני אדאג לחתימות של כולם.

משה גפני: אגב, אני מתכוון לנמק כל הסתייגות במליאה.

משה גפני: שלא תהיה אי הבנה בעניין הזה.

עליזה לביא: אני יודעת ששריינו גם את יום חמישי.

עליזה לביא: אמרו לנו לא לקבוע שום דבר.

משה גפני: אפשר גם ביום שישי.

עליזה לביא: לי אין בעיה.

אורי מקלב: בוועדת חוקה היה שבעה נגד שישה.

עליזה לביא: הבית היהודי הצביע נגדך.

משה גפני: עכשיו ירד לך מצב הרוח.

עליזה לביא: לא ירד.

עליזה לביא: הנחתי חוק חדש.

עליזה לביא: אתה חושב שלא למדתי ממך לעבוד בכל החזיתות, עשרה כדורים באוויר?

עליזה לביא: באתי לשנות.

משה גפני: אני הצעתי הסתייגות שכל קבוצה באוכלוסייה שהממונה על הבחירות יגיד שבאמת היא מקופחת ומופלית לרעה ברשויות המקומיות, תהיה זכאית לתוספת של ה-15 אחוזים.

משה גפני: אמרתי שזאת הסתייגות של כל סיעת יהדות התורה ושל כל סיעת ש"ס.

עליזה לביא: תודה.

עליזה לביא: בקשה אחרונה.

אורי מקלב: בקשה אחרונה, זה נשמע נורא.

עליזה לביא: חס וחלילה.

אורי מקלב: נשמע מה גפני רוצה כבקשה אחרונה.

משה גפני: זאת לא בקשה אחרונה.

משה גפני: יש לי עוד הרבה בקשות.

אורי מקלב: קודם, כשלא היית כאן, היא דיברה על חוקים שאנחנו מאתגרים אותה וגם נותנים לה רעיונות.

משה גפני: אני יודע למה הם עושים את החוקים האלה.

עליזה לביא: חברים, אני סוגרת.

משה גפני: יש לי בקשה אליך, אל תביאי את זה למליאה השבוע.

משה גפני: תביאי את זה בתחילת מושב הקיץ.

משה גפני: הבחירות לרשויות המקומיות יהיו בעוד ארבע וחצי שנים.

משה גפני: זה נראה לא טוב.

משה גפני: נראה.

משה גפני: אני לא אומר שזה כך, אבל זה נראה.

משה גפני: אמרתי לך שיושבת ראש ועדה היא יותר מהאפיפיור, כך לימדו אותי עת באתי לכנסת, אבל זה נראה לא טוב כי לא ממהרים לשום מקום.

משה גפני: זה להביא בתוך סדר יום עמוס כשיש את הנושא של ועדת הפנים, כל הנושא של תכנון ובנייה ויש דברים כבדים שנמצאים עכשיו במליאת הכנסת כדי לנקות את השולחן ואנחנו מדברים על שבוע שהוא יומיים.

משה גפני: בגלל שושן פורים אין לנו גם את יום שני.

משה גפני: אני מציע לך ואני לא מציע את זה סתם.

משה גפני: אחת משתיים, או שיקרה משהו בפגרה ואז יכול להיות שהקואליציה תשתנה ונוכל לעצור את החוק הזה.

משה גפני: יכול להיות.

עליזה לביא: תודה.

עליזה לביא: הבנתי.

עליזה לביא: הדברים נרשמו.

עליזה לביא: אני אשקול אותם.

עליזה לביא: תודה.

<ענת מימון: אנחנו עוברים להצבעה.

<ענת מימון: נצביע קודם כל ההסתייגויות ואז נצביע על נוסח הצעת החוק.

<ענת מימון: חשוב לי להעיר לדברים שנאמרו בהתחלה.

<ענת מימון: אני כן הייתי בישיבה הקודמת והקביעה להגיש הסתייגויות עד מועד מסוים, אחרי שמסתיים הדיון בהצעה, היא סמכות שנתונה ליושב ראש הוועדה לפי תקנון הכנסת.

<ענת מימון: כלומר, אתם יכולים עד היום להגיש את ההסתייגויות כדי שלהצבעות נגיע כבר עם כל ההסתייגויות רשומות.

<ענת מימון: זה לא משנה כי ההסתייגויות כבר הוגשו היום.

משה גפני: יש עוד הסתייגויות שוויתרנו עליהן.

אורי מקלב: כיועצת משפטית מאוד מוערכת וכיועצת משפטים שבעבר הייתה בוועדת הכספים, מי כמוך יודעת הליכים.

אורי מקלב: האם היה תקדים כזה שדיון שנקבע לשעה, שהתחיל באיחור של עשרים דקות שהפכו לארבעים דקות, בסופו של דבר הדיון התחיל ב-8:50 עד 9:30, ואני באתי ואמרתי שיש לי עוד הסתייגויות לומר.

<ענת מימון: לכן ניתנה לכם עכשיו שעה וחצי שזה באמת מעל ומעבר להגיש הסתייגויות.

עליזה לביא: לא רק זה אלא למענכם קבעתי את הישיבה ל-10:30 כי יכולתי להיות כאן ב-8:30.

עליזה לביא: אני מזכירה לך שזה נעשה על פי בקשה של חבר הכנסת גפני ושלך.

עליזה לביא: פניתם לאיל ינון.

אורי מקלב: לא פנינו בגלל זה.

משה גפני: אני פניתי לענת ולא לאיל ינון.

אורי מקלב: אני פניתי.

עליזה לביא: יש כאן חוק שעבר ועדת שרים, עבר תהליך חקיקה מסודר, הקדשנו לו זמן ושעות.

עליזה לביא: ענת, בבקשה, הסתייגויות.

אורי מקלב: מה שעבר בוועדת שרים לעומת הקריאה הראשונה, זה שינוי מהפכני.

<ענת מימון: תמיד זה כך.

אורי מקלב: זה בכלל נושא חדש.

אורי מקלב: החוק הזה הוא נושא חדש.

משה גפני: נכון.

משה גפני: זה נושא חדש.

עליזה לביא: הוצאת כאן את כל הכלים שלמדת אי פעם.

משה גפני: לא למדתי בשום מקום.

משה גפני: זה נושא חדש.

<ענת מימון: מה נושא חדש?

משה גפני: כל החוק הזה.

משה גפני: היה מדובר על מי שעומדת במקום השלישי.

אורי מקלב: היה מדובר על קנס וכאן מדובר על תוספת.

משה גפני: זה נושא חדש.

אורי מקלב: יש לזה משמעות גדולה מאוד.

<ענת מימון: נושא חדש זה בין הקריאה הראשונה לקריאה השנייה והשלישית.

<ענת מימון: הקנס לא היה בקריאה הראשונה.

משה גפני: נושא חדש.

משה גפני: אני לא צריך אפילו לנמק מה נושא חדש.

משה גפני: אלה התקנות.

<ענת מימון: זה נכון.

<ענת מימון: אני יודעת.

משה גפני: נושא חדש.

משה גפני: רצית שאני לא אשתמש בכלים האלה?

משה גפני: אורי לא ישתמש בהם?

משה גפני: מה רצית?

אורי מקלב: היא למדה את זה אתי ביחד בוועדת חוקה.

משה גפני: אני לא צריך לנמק.

<ענת מימון: אני יודעת שאתה לא צריך לנמק.

משה גפני: אם את רוצה, אני אנמק במשך חצי שעה.

אורי מקלב: ליהדות התורה אין כאן נציגות.

משה גפני: כן.

משה גפני: זה רע מאוד.

אורי מקלב: בתחילת הדברים שלי הסברתי שזה לא אני שמגיש את ההסתייגויות בשמי אלא מצאו מישהו שיבוא לכאן ב-8:30 בבוקר.

משה גפני: אתם רוצים לשנות את התקנון?

משה גפני: אי אפשר.

עליזה לביא: אני לומדת את התקנון.

<ענת מימון: אנחנו נעשה הצבעה מותנית.

משה גפני: לא.

משה גפני: אין דבר כזה.

משה גפני: אני מצטער מאוד.

משה גפני: לא היה דבר כזה.

משה גפני: נושא חדש, צריך ללכת לוועדת הכנסת.

עליזה לביא: אנחנו נבדוק.

עליזה לביא: נחזור לכאן בשעה 12:45.